**ОТЧЕТ за осъществената контролна дейност от РИОСВ**

**през месец октомври 2019 г.**

***Кратка обобщена информация за осъществената контролна дейност за месец октомври 2019 г. и резултати от извършената контролна дейност***

През месец октомври 2019 г. от експертите на 16-те регионални инспекции по околната среда и водите (РИОСВ) са извършени 2 158 проверки на 1 883 обекта. В рамките на осъществения контрол от РИОСВ са дадени 704 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 95 бр. актове (АУАН), от които 17 са за констатирано неизпълнение на дадени предписания. Издадени са 49 бр. наказателни постановления (НП), с които са наложени глоби и имуществени санкции на обща стойност 182 750 лв.

Наложени са и 13 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух) на обща стойност 4 447,18 лв.

Постъпилите суми по наложени глоби и санкции са общо 202 696,55 лв.

За периода са приложени 5 бр. принудителни административни мерки (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност***

* проверки за наличие на нерегламентирани замърсявания с отпадъци;
* изпълнение на годишния план за контролната дейност

***Кратък анализ на постигнатите резултати в областта на опазване на околната среда от осъществената контролна дейност***

През месец октомври от всички РИОСВ са извършени проверки на дейността на кметовете на общините във връзка с изпълнение на задълженията им по Закона за управление на отпадъците (ЗУО), като са извършени 261 проверки на 239 общини. Дадени са 216 предписания с определен отговорник и срок за изпълнение. За констатирани нарушения - наличие на нерегламентирани сметища на територията на общините Горна Малина, Сунгурларе, Айтос и Средец; в градовете Симеоновград и Ивайловград и в с. Буковлък, община Плевен; липсата на система за управление на строителните отпадъци от домакинствата на територията на община Горна Малина и липсата на сключен договор с лица, притежаващи документ по чл. 35 от ЗУО, са съставени 4 акта за установяване на административно нарушение (АУАН) и са изпратени 5 покани за явяване за съставяне на АУАН. 3 от образуваните административно-наказателни производства са приключени с издаване на наказателно постановление (НП). Общата стойност на издадените НП е 22 000 лв.

През отчетния период, за неизпълнение в срок на дадено предписание, от РИОСВ Хасково са наложени имуществени санкции: на „Траш Еко Пак“ ЕООД, гр. Сливен – 10 000 лв. (неизпълнение на предписание за изнасяне на натрупаните отпадъци от площадка в района на „ТЕЦ Марица 3“, гр. Димитровград) и на ЕТ „Дени-Гюнер Али“, гр. Кърджали – 5 000 лв. (неизпълнение на предписание за прекратяване на нерегламентирано третиране на ИУМПС, на площадка в гр. Кърджали).

За неизпълнение на предписание – да се извърши класификация на образуваните от дейността на обект на „Бреза 15“ ЕООД отпадъци, от РИОСВ Варна е наложена имуществена санкция в размер на 7 000 лв. За подобно нарушение – неизпълнение на задължение за водене на отчетна книга за количествата образувани и предадени отпадъци, генерирани от дейността на дружеството, от РИОСВ Монтана е издадена имуществена санкция, в размер на 2 000 лв., на „Наслада 99“ ООД, гр. Враца, сладкарски цех в с. Сумер, община Монтана. На същото дружество е наложена и втора имуществена санкция за 1 400 лв., за нерегламентирано изгаряне на отпадъци от пластмасови, хартиени и картонени опаковки, от дейността на обекта.

За извършване на дейности с отпадъци без издаден разрешителен документ по реда на ЗУО, от РИОСВ Плевен с 2 000 лв. е глобено физическо лице, от РИОСВ Стара Загора са наложени имуществени санкции, всяка в размер на 7 500 лв., на „Ес ди ен ауто“ ЕООД и на „Север-Лес-65“ ООД, от РИОСВ Пловдив са глобени две физически лица (1 400 лв. и 2 000 лв.) и на „Вин Ауто Партс“ ООД е наложена имуществена санкция, в размер на 7 000 лв., от РИОСВ Русе с 1 400 лв. е глобено физическо лице, а от РИОСВ Стара Загора е наложена имуществена санкция, в размер на 1 500 лв., на „Робертет България“ ЕООД.

Друг акцент през отчетния период е извършената административно-наказателна дейност по компонент „Води“, във връзка с констатирано нарушение – заустване на отпадъчни води при неспазване на ИЕО: от РИОСВ Благоевград е съставен АУАН на „Екоинженеринг – РМ“ ЕООД, гр. София, обект „ПСОВ, с. Елешница“; от РИОСВ Велико Търново е наложена текуща санкция в размер на 322,16 лв./месец. Текущи месечни санкции са наложени и на: „ВиК“ ЕАД, гр. Бургас – 22 лв. и на община Поморие – 1 455 лв. (РИОСВ Бургас); „Екогалваник” ООД – 75 лв. (РИОСВ Русе) и „АПЕ-2001” ООД – мелница в с. Галиче, община Бяла Слатина, област Враца – 42,41 лв. (РИОСВ Враца); „Горубсо – Мадан” АД, гр. Мадан – 1 132 лв. (РИОСВ Смолян). За същото нарушение, от РИОСВ Враца е наложена еднократна санкция в размер на 337,04 лв. на „ВиК“ ООД, гр. Враца.

За повторно неизпълнение на условие от Разрешително за ползване на воден обект за заустване на отпадъчни води в повърхностни води, от РИОСВ Варна е наложена имуществена санкция, в размер на 3 000 лв., на „Водоснабдяване и канализация Добрич“ АД, гр. Добрич.

Във връзка с осъществения контрол по компонент „Въздух“ и констатирано от РИОСВ Благоевград нарушение на Закона за чистотата на атмосферния въздух (ЗЧАВ) – създаване на неорганизирани емисии в атмосферния въздух, на „Пирин пеллет“ ЕООД, гр. Разлог (цех за производство на пелети) е съставен АУАН, а на „Темелков Къмпани“ ЕООД, с. Мусомище, община Гоце Делчев (цех за първична обработка на дървесина) е наложена имуществена санкция в размер на 500 лв. За същото нарушение – изпускане на неорганизирани наднормени емисии на прах, от РИОСВ Перник е съставен АУАН на ДЛВ-СИ ООД, а от РИОСВ Шумен и РИОСВ Смолян са наложени текуща месечна санкция, съответно на „Пътинженерингстрой Т” ЕАД (268 лв.) и на „Ватия Холдинг“ АД, гр. София (64 лв.).

От РИОСВ Пловдив е наложена имуществена санкция, в размер на 5 000 лв., на „Холсим кариерни материали Пловдив“ АД, за това, че дружеството е допуснало неорганизирано изпускане на емисии в атмосферния въздух.

През месеца са наложени ПАМ на „Минерал 2000“ ЕООД за спиране на производствената дейност в находище „Козяк“ (РИОСВ София) и на ,,Брикел‘‘ ЕАД чрез поставяне на пломби на четири шредера (РИОСВ Стара Загора).

Във връзка с осъществения по направление „Биологично разнообразие и НЕМ“ контрол и констатирано нарушение на ЗЗТ - паркиране на лодка на плажната ивица в местност „Болата“, част от резерват „Калиакра“, от РИОСВ Варна е наложена глоба, на стойност 100 лв., на физическо лице. За извършване на неправомерни дейности в границите на защитена територия, от РИОСВ Бургас са съставени АУАН на 13 физически лица и „АВА 2009“ ЕООД, физическо лице е глобено с 1 000 лв. и в същия размер е наложена имуществена санкция на „Л-Петрол Инвестмънт“ ООД, а от РИОСВ Стара Загора са съставени АУАН на 4 физически лица.

През отчетния период, от РИОСВ Монтана са наложени по една глоба на физическо лице от гр. Вълчедръм (600 лв.) и на физическо лице от с. Бъзовец, община Вълчедръм (800 лв.) за нарушение на Заповедта за обявяване на ЗЗ „Златия“ – като земеделски производители, лицата са разорали земеделска земя, попадаща в границите на защитената зона.

През отчетния период са издадени 3 броя ПАМ от РИОСВ Перник – на две физически лица и фирма „Константин Тотев – 55“ ЕООД, гр. Трън, за преустановяване на констатирани от Държавен фонд „Земеделие” нарушения на въведените забрани със заповедите за обявяване на ЗЗ „Руй“, ЗЗ „Мещица“ и ЗЗ „Ноевци“, а именно превръщането на ливади, пасища и мери в обработваеми земи и трайни насаждения, в границите на защитените зони. През отчетния период от РИОСВ Перник са съставени два броя АУАН на „Топлофикация Перник“ АД, за установените несъответствия по условие от издаденото комплексно разрешително (КР). За същото нарушение са наложени имуществени санкции на: община Горна Малина – 30 000 лв. (РИОСВ София) и на „Кастамону България“ АД – 11 000 лв. (РИОСВ Стара Загора).

За неинформиране на РИОСВ София за възникнала аварийна ситуация инспекцията е санкционирала, с 5 000 лв., „Аурубис България” АД.

За неизпълнение на дадено предписание са наложени имуществени санкции на: община Горна Малина – 10 000 лв. (РИОСВ София) и на „Ес ди ен ауто“ ЕООД – 2 500 лв. (РИОСВ Стара Загора).

***Ефект спрямо околната среда, бизнеса и обществеността***

По подаден през месеца сигнал в РИОСВ Велико Търново за екземпляр от вида Обикновен мишелов, намерен в безпомощно състояние на междуселищен път, в района на гр. Бяла Черква, община Павликени, птицата е транспортирана в спасителен център за диви животни (СЦДЖ) – гр. Стара Загора, за лечение и последващи грижи. След подаден в РИОСВ Хасково сигнал за ранен козодой, птицата е прибрана и изпратена за лечение в СЦДЖ – гр. Стара Загора. Екземпляр от вида „Горска улулица“ е настанен във ветеринарна клиника „Добро хрумване", гр. София, друг екземпляр от същия вид и 8 сухоземни костенурки са настанени в СЦДЖ – гр. Стара Загора. Пуснати на свобода (в подходящ за вида район) са 14 птици от вида „Щиглец“, един от вида „Обикновено конопарче“ и един от вида „Голям воден бик“.

През месец октомври е приключило освобождаването на склад за забранени и негодни за употреба продукти за растителна защита (ПРЗ) на община Стражица. Извозени за обезвреждане са 40 005 кг пестициди ведно с опаковките, складът е саниран и се снема от отчет за контрол от РИОСВ Велико Търново. През месеца окончателно са приключили дейностите по препакетиране, почистване и извозване на 203 818,2 кг ПРЗ с изтекъл срок на годност, складирани в местност „Пискавец“, землище гр. Враца.

Почистени са 8 броя нерегламентирани сметища: по пътя в близост до гр. Маджарово; в гр. Тополовград, по пътя за с. Орешник; в коритото на р. Чакаларовска, община Кирково; нерегламентирани сметища в землищата на селата Брод, Бряст и Странско; в землището на с. Гняздово, община Кърджали; изхвърлени ИУГ в дере, до площадката на бившия ТЕЦ-Хасково. Почистена от замърсяване с битови отпадъци е плажната ивица на морски плаж „Приморско - централен“. Почистени са и замърсени площи с битови и строителни отпадъци в с. Орехово, община Чепеларе; в с. Стража, община Смолян и в с. Чепинци, община Рудозем. През месеца е организирано и извършено почистване на саморасла дървесна и храстова растителност в границите на ЗМ „Находище на Блатно кокиче“ в с. Осмар с цел подобряване състоянието на находището.